b'\n_START_ARTICLE_\nVenus de Berejat Ram\n_START_PARAGRAPH_\nL\'anomenada Venus de Berejat Ram (o Berekhat Ram) \xc3\xa9s una possible figura antropomorfa de tot just 3,5 cm de longitud, suposadament "elaborada" en roca volc\xc3\xa0nica vermellosa en part desgastada per l\'erosi\xc3\xb3, en part amb incisions artificials._NEWLINE_Va ser descoberta per Alexander Marshack al 1981, a Mas\'adah, al peu del mont Hermon, una regi\xc3\xb3 propera als Alts del Golan (entre Israel, L\xc3\xadban, Jord\xc3\xa0nia i S\xc3\xadria), i se li ha atribu\xc3\xaft, amb bastant seguretat, una antiguitat d\'entre 250.000 i 280.000 anys, per mitj\xc3\xa0 d\'una capa de cendra immediatament superior, datada en 230.000 anys, en un context acheuli\xc3\xa0._NEWLINE_L\'elaboraci\xc3\xb3 hauria consistit, com s\'ha esmentat, en una s\xc3\xa8rie d\'incisions realitzades amb un utensili l\xc3\xadtic afilat (segons demostren els estudis traceol\xc3\xb2gics): una d\'elles, a la part m\xc3\xa9s estreta i arrodonida, sembla configurar el cap, altres dues semblen correspondre als bra\xc3\xa7os. Si \xc3\xa9s cert, malgrat la seva tosquedat i que pugui posar-se en dubte el seu antropomorfisme, quedaria demostrat que la pe\xc3\xa7a va ser treballada per algun \xc3\xa9sser hum\xc3\xa0, segurament Homo heidelbergensis. Si a m\xc3\xa9s es pogu\xc3\xa9s demostrar la intenci\xc3\xb3 de crear una representaci\xc3\xb3 humana, seria, doncs, el testimoni m\xc3\xa9s antic i m\xc3\xa9s clar d\'art paleol\xc3\xadtic i, concretament, de les venus paleol\xc3\xadtiques._NEWLINE_No obstant aix\xc3\xb2, els \xc3\xbaltims estudis semblen decantar-se per la idea que aquest objecte \xc3\xa9s totalment natural, o que, en manipular, no hi va haver intencionalitat art\xc3\xadstica, tot i que encara no hi ha res segur sobre aix\xc3\xb2.'